Hans Selye

Hans Hugo Bruno Selye, M.D., Ph.D. CC (; * 26. január 1907, Viedeň, Rakúsko-Uhorsko, dnes Rakúsko – † 16. október 1982, Montreal, Kanada) bol kanadský endokrinológ, chemik a univerzitný pedagóg rakúsko-maďarského pôvodu. Je považovaný za otca moderného výskumu stresu.

 Život 
Jeho matka bola Rakúšanka, otec Maďar. Narodil sa vo Viedni a detstvo prežil v Komárne. Študoval na benediktínskom gymnáziu v Komárne, kde roku 1923 zmaturoval (a ktoré dnes nesie jeho meno). Následne študoval na univerzitách v Prahe, Paríži a Ríme a napokon opäť v Prahe, kde získal lekársky diplom (1929) a doktorát z chémie (1931). V rokoch 19291932 pôsobil ako asistent na patologickom ústave Nemeckej univerzity v Prahe (od roku 1945 súčasť Karlovej univerzity), v roku 1931 získal Rockefellerovu cenu, vďaka ktorej mohol odcestovať do Spojených štátov a neskôr do Kanady. V rokoch 19321945 pôsobil na McGill University v Montreale, v rokoch 19451976 ako profesor na Ústave lekárstva a chirurgie Université de Montréal. Súčasne bol lekárskym poradcom americkej armády. Od roku 1976 bol predsedom Medzinárodného ústavu na výskum stresu. Napísal vyše 40 kníh a 1 700 odborných článkov. Získal čestný doktorát 43 univerzít a vyznamenanie Order of Canada. Bol členom Royal Society of Canada.

Je po ňom pomenovaná Univerzita J. Selyeho založená v roku 2004 v Komárne a Gymnázium Hansa Selyeho tamtiež.

 Referencie 

Kategória:Narodenia v 1907
Kategória:Úmrtia v 1982
Kategória:Kanadskí lekári
Kategória:Osobnosti z Viedne
Kategória:Vyučujúci na Karlovej univerzite
Kategória:Vyučujúci na McGill University
Kategória:Vyučujúci na Université de Montréal